**Čo všetko by mal vedieť budúci prvák:**   
• samostatne sa obliecť a obuť  
• pozapínať gombíky a zaviazať šnúrky  
• samostatne sa najesť a obslúžiť na WC  
• správne vyslovovať všetky hlásky  
• vyjadrovať sa plynule aj v zložitejších vetách  
• kresliť tak, že línie sú pevné a neroztrasené  
• nakresliť postavu so všetkými základnými znakmi  
• vystrihnúť jednoduchý tvar podľa predkreslenej čiary  
• poznať a pomenovať základné farby  
• poznať a pomenovať geometrické tvary  
• spočítať predmety do desať  
• rozprávať obsah krátkej rozprávky a rozumieť jej obsahu  
• naučiť sa naspamäť detskú pesničku a básničku  
• vysloviť a vytlieskať slová po slabikách a rozoznať prvú a poslednú hlásku v slove  
• orientovať sa v priestore /vpredu, vzadu, hore, dole, vpravo, vľavo/   
  
**Ako by sa mal budúci prvák správať:**   
• vydrží pri hre alebo inej činnosti 15 – 20 minút  
• začatú prácu alebo hru dokončí, nezačína neustále niečo nové, neodbieha  
• na nové prostredie a osoby si zvyká bez väčších problémov /neplače, neskrýva sa za rodičov, neuteká/  
• väčšinou sa hráva spoločne s deťmi, nestráni sa ich spoločnosti, nie je medzi deťmi bojazlivý a plačlivý  
• nie je agresívny, spory s deťmi dokáže riešiť väčšinou bez bitky, hádky a vzdorovitosti  
• v jeho správaní by sa nemali objavovať zlozvyky, ako napr. cmúľanie prstov, ohrýzanie nechtov, časté pokašliavanie a žmurkanie  
• nepomočuje sa

**Otvorený list pre verejnosť!**

Milí priatelia!

V posledných rokoch celá pedagogická obec na Slovensku pozoruje nový trend v príprave detí na vstup do základných škôl. Niečo je „vinou doby“, niečo nastavením nezmyselných kritérií pre školy od MŠVVaŠ SR /tlačí sa hlavne na vedomosti.../, v niečom robíme chybu aj my! Dôležité je však problém pomenovať a hlavne spolupodieľať sa na jeho odstránení! O čo ide?

Je obdivuhodné, že niektoré detičky poznajú veľa písmen, vedia čítať, poznajú základné počtové operácie a pod. Problémom dnešnej doby sa stáva:

* nepokoj pri práci /ak to nepôjde, skončím s tým/,  nesústredenie sa
* problém v sebaobslužných činnostiach /šnúrky, toaleta, príbor.../, tiež priestorové vzťahy /hore, dole.../
* ale najmä socializácia /spolupráca s inými deťmi, vzájomná pomoc, rešpekt, uznanie druhých, tešiť sa z úspechu iného, pracovať v tíme.../

Prosíme, všímajte si Vaše dieťatko aj z tejto stránky. Predsa nevadí, že nevie čítať a počítať, to sa v škole naučí. Problémom je, ak sa nevie prezliecť do úboru, uložiť si čiastočne svoje veci, najesť sa s príborom, nechce spolupracovať a pod. Samozrejme p. učiteľky sú vždy nápomocné, avšak nemalo by sa to stať pravidlom či normou.

Prosíme preto, skúste dať deťom príležitosť, aby Vám ukázali:

* že si hračky vedia uložiť, svetrík skúsia poskladať /aj keď to nebude ideálne - pochváľte/,
* nechajte ich vo všetkom pomáhať /veľmi dobrý rozvoj motoriky aj vzťahov/
* nerobte všetko namiesto nich /tým im nepomáhate/
* spoločne ich učme, že nemusia mať za každú cenu všetko, hneď a len to naj.../naučme ich, že je potrebné sa aj niečoho vzdať/ majú predsa najviac: Vašu/našu lásku

Verte, ide nám o spoločnú dobrú vec. Nech z našich detí vyrastú nielen vzdelaní, ale aj šikovní, praktickí a hlavne dobrí ľudia, ktorí dokážu cítiť s druhým človekom a rešpektujú ho.

                                                                                  Ďakujeme za pochopenie